Du trodde kanskje at samene kom fra Asia? Fra Mongolia, kanskje?

Det er hva historikere har hevdet gjennom generasjoner. De tar veldig feil. Samer er europeere. Veldig gamle europeere, skriver avisa Ságat.

Verdensomspennende undersøkelse

Genmateriale fra et ukjent antall samer er med i en stor og verdensomspennende undersøkelse som omtales som «genetisk arkeologi» eller «genografi».

En av de eldste stammødre man finner spor av i genmaterialet til samene er det såkalte mitokondriske DNA (mtDNA) subhaplogruppe U5b som forefinnes blant 32 til 52 prosent av alle samer.

Det er foreløpig 33 slike haplogrupper, eller «klaner» som man nå også kaller dem. De har alle fått kvinnenavn, siden dette dreier seg om arvestoff vi alle har fått fra våre formødre.

U står for stammor Ursula. Ursula-klanen har den første moderne menneskelige mtDNA haplogruppe som dukker opp i Europa. U5 er beregnet å ha vært tilstede i vår verdensdel i mer enn 50.000 år. Sammen med den mest dominerende klanen i Europa, H for Helena utgjør de dagens europeere. Samene har også Helenas gener i seg.